Jonas Vingegaard

Jonas Vingegaard Rasmussen (s. 10. joulukuuta 1996 Hillerslev, Pohjois-Jyllanti) on tanskalainen maantiepyöräilijä. Hän on voittanut Ranskan ympäriajon kahdesti ja Espanjan ympäriajon kerran. Hän on parhaimmillaan etappikilpailuissa ja mäkisessä maastossa ajettaessa. Hän aloitti ammattilaisuransa ColoQuick Cycling -joukkueessa 2016–2018 ja on edustanut Team Jumbo-Visma / Team Visma–Lease a Bike -tallia vuodesta 2019.

Vingegaard sijoittui toiseksi Ranskan ympäriajossa 2021. Hän hävisi kilpailun voittaneelle Tadej Pogačarille viisi minuuttia 20 sekuntia. Seuraavan vuoden Ranskan ympäriajossa hän voitti Alpeilla ajetun 11. etapin sekä 18. etapin. Kokonaiskilpailun Vingegaard voitti lopulta 2 minuutin ja 43 sekunnin erolla Pogačariin.

Vingegaard voitti 2023 Baskimaan ympäriajon runsaan minuutin erolla Mikel Landaan. Saman vuoden Critérium du Dauphinén hän voitti kahden minuutin ja 23 sekunnin erolla Adam Yatesiin. Ranskan ympäriajossa 2023 hän siirtyi kokonaiskilpailun johtoon kuudennen etapn jälkeen. Hän voitti 16. etappina ajetun 22,4 kilometrin aika-ajon minuutin ja 38 sekunnin erolla Tadej Pogačariin. Hän voitti Ranskan ympäriajon lopulta lähes seitsemän ja puolen minuutin erolla ennen Pogačaria. Saman vuoden Espanjan ympäriajossa hän voitti 13. sekä 16. etapin ja sijoittui kokonaiskilpailussa toiseksi jääden 17 sekuntia tallikaveri Sepp Kussille.

Kauden 2024 Vingegaard aloitti voittamalla O Gran Camiñon minuutin ja 55 sekunnin erolla toiseksi sijoittuneeseen Lenny Martineziin, sekä Tirreno–Adriaticon minuutin ja 24 sekunnin erolla toiseksi sijoittuneeseen Juan Ayusoon. Baskimaan ympäriajon neljännellä etapilla Vingegaard kaatui pahasti kovavauhtisessa alamäessä murtaen rintalastansa, seitsemän kylkiluuta, sekä toisen solisluunsa. Lisäksi Vingegaard sai ilmarinnan kumpaankin keuhkoonsa. Vingegaard joutui vammojensa vuoksi sairaalahoitoon ja perui suunnitellun osallistumisensa Critérium du Dauphinéen, jota yleisesti pidetään tärkeänä valmistautumiskisana Ranskan ympäriajoon. Vingegaard kuitenkin palautui vammoistaan ajoissa osallistuakseen Ranskan ympäriajoon, jossa hän voitti Le Lioraniin päättyneen 11. etapin ja sijoittui kokonaiskilpailussa toiseksi 6 minuutin ja 17 sekunnin erolla Tadej Pogačariin. Hän voitti Puolan ympäriajon 2024 kolmentoista sekunnin erolla Diego Ulissiin. 

Kauden 2025 Vingegaard aloitti voittamalla Algarven ympäriajon vain 15 sekunnin erolla toiseksi sijoittuneeseen João Almeidaan. Kauden toisen etappikilpailunsa Pariisi-Nizzan Vingegaard joutui keskeyttämään kaaduttuaan kilpailun viidennellä etapilla. Vingegaardilla todettiin aivotärähdys kaatumisen johdosta ja hän joutui perumaan osallistumisensa Katalonian ympäriajoon. Vingegaard palasi kilpailemaan Critérium du Dauphinéen, jossa hän sijoittui toiseksi häviten 59 sekuntia kilpailun voittaneelle Tadej Pogačarille. Ranskan ympäriajossa 2025 hän sijoittui toiseksi neljä minuuttia 24 sekuntia Tadej Pogačarille hävinneenä. Saman vuoden Espanjan ympäriajon hän voitti minuutin ja 16 sekunnin erolla João Almeidaan. Hän voitti kilpailussa kolme etappia.

 Saavutuksia 

Lähteet: Pro Cycling Stats, Cycling Archives
2017
Tour du Loir et Cher, nuorten kilpailun voitto
2018
Tour du Loir et Cher, nuorten kilpailun voitto
Giro della Valle d'Aosta, prologin voitto
2019
Puolan ympäriajo, 6. etapin voitto
Tanskan ympäriajo, kokonaiskilpailussa toinen
2021
UAE Tour, 5. etapin voitto
Settimana Internazionale Coppi e Bartali, kokonais- ja pistekilpailun sekä 2. ja 4. etapin voitto
Baskimaan ympäriajo, kokonaiskilpailussa toinen, nuorten kilpailun voitto
Ranskan ympäriajo, kokonaiskilpailussa ja nuorten kilpailussa toinen, mäkikirikilpailussa kolmas, 17. ja 18. etapilla toinen, 5. ja 20. etapilla (molemmat aika-ajoja) kolmas
2022
Drôme Classic, voitto
Tirreno–Adriatico, kokonaiskilpailussa toinen
Baskimaan ympäriajo, kokonaiskilpailussa kuudes
Critérium du Dauphiné, kokonaiskilpailussa toinen, 8. etapin voitto
Ranskan ympäriajo, kokonaiskilpailun, mäki­kiri­kilpailun sekä 11. ja 18. etapin voitto, 7., 17. ja 20. (aika-ajo) etapilla toinen
CRO Race, kokonaiskilpailussa toinen, 3. ja 5. etapin voitto
2023
O Gran Camiño, kokonais- ja mäkikirikilpailun sekä 2., 3. ja 4. (aika-ajo) etapin voitto
Pariisi–Nizza, kokonaiskilpailussa kolmas
Baskimaan ympäriajo, kokonais- ja pistekilpailun sekä 3., 4. ja 6. etapin voitto
Critérium du Dauphiné, kokonaiskilpailun sekä 5. ja 7. etapin voitto
Ranskan ympäriajo, kokonaiskilpailun ja 16. etapin (aika-ajo) voitto, 6. etapilla toinen, mäkikirikilpailussa sekä 14. ja 20. etapilla kolmas
Espanjan ympäriajo, kokonaiskilpailun toinen, 13. ja 16. etapin voitto, 3. ja 17. etapilla sekä mäkikirikilpailussa toinen
2024
O Gran Camiño, kokonais-, piste- ja mäkikirikilpailun sekä 2., 3. ja 4. etapin voitto
Tirreno–Adriatico, kokonais- ja mäkikirikilpailun sekä 5. ja 6. etapin voitto 
Ranskan ympäriajo, kokonaiskilpailun toinen, 11. etapin voitto, 14., 15., 20. ja 21. (aika-ajo) etapilla toinen, mäkikirikilpailussa kolmas
Puolan ympäriajo, kokonaiskilpailun voitto
2025
Volta ao Algarve, kokonaiskilpailun ja 5. etapin (aika-ajo) voitto
Critérium du Dauphiné, kokonaiskilpailussa toinen
Ranskan ympäriajo, kokonais- ja mäkikirikilpailussa sekä 2., 7., 12., 13. (ylämäkiaika-ajo) ja 19. etapilla toinen, 4., 14. ja 18. etapilla kolmas
Espanjan ympäriajo, kokonaiskilpailun voitto, piste- ja mäkikirikilpailussa toinen, 2., 9. ja 20. etapin voitto, 14. etapilla toinen, 3. ja 13. etapilla kolmas


 Lähteet 

Luokka:Tanskalaiset maantiepyöräilijät
Luokka:Ranskan ympäriajon voittajat
Luokka:Vuonna 1996 syntyneet
Luokka:Elävät henkilöt